2014-ben részt vett az U19-es Európa-bajnokságon, 2015-ben pedig az U20-as világbajnokságon. Előbbi tornán kettő, utóbbin három csoportmérkőzésen lépett pályára. 2018. szeptember 6-án mutatkozott be a felnőtt válogatottban. 2021 júniusában Andrij Sevcsenko meghívta az Európa-bajnokságon résztvevő 26 fős keretbe. A kontinenstornán az ukránok első két csoportmérkőzésén, Hollandia és Észak-Macedónia ellen egyaránt gólt szerzett. Andrij Jarmolenko mellett az egyetlen ukrán labdarúgó, aki két különböző Európa-bajnoki mérkőzésen is gólt szerzett.